Melvin Theuma llum kompla jixhed fil-każ tas-serqa mill-HSBC fl-2010, billi sarlu kontroeżami qasir mid-Difiża. F'Lulju, Theuma beda jixhed fil-kumpilazzjoni ta' evidenza kontra t-tliet irġiel akkużati bl-attentat ta' serqa mill-bank HSBC ta' Ħal Qormi 11-il sena ilu. Huwa maħsub li Theuma kien offra post sigur lill-ħallelin. It-tliet irġiel huma Vince Muscat il-Koħħu, Darren Debono magħruf bħala t-Topo (mhux il-plejer tal-futbol) u Fabio Psaila. Minuta b'minuta mill-qorti… Bonġu lilkom il-qarrejja ta' Newsbook! Illum mistenni jsir il-kontroeżami ta' Melvin Theuma, li jinsab preżenti. Il-Prosekuzzjoni tgħid li fit-traskrizzjonijiet hemm parti mix-xhieda ta' Theuma tal-aħħar seduta nieqsa. L-Avukat tad-Difiża Dr Edward Gatt jgħid li kien se jissuġġerixxi li jagħmel il-kontroeżami ta' Melvin Theuma, li m'għandux jieħu fit-tul, imbagħad tiġi solvuta l-kwistjoni ta' parti nieqsa fit-traskrizzjoni. Il-kwistjoni ġiet solvuta. Kienet nieqsa fit-traskrizzjoni tal-Prosekuzzjoni. Jidħol Melvin Theuma biex jixhed. Huwa akkumpanjat minn żewġ uffiċjali tas-sigurtà. Dr Gatt jistaqsih għall-indirizz tal-flett tal-Mosta li xehed dwaru fl-aħħar seduta. Jikkonferma li l-appartament hu tiegħu. Hu u sieħbu kienu xtraw żewġ appartamenti flimkien, imbagħad żammew wieħed kull wieħed. Mistoqsi mingħand min xtrah, jgħid "Mingħand wieħed daqsxejn oħxon." Ma jiftakarx x'jismu. Dr Gatt jitolbu jġib miegħu d-darba li jmiss xi dokumenti fuq dan l-appartament. Theuma jgħid li għandu problema għax il-kuntratt għaddieh lill-Ispettur Nicholas Vella. Il-kwistjoni riżolta għax se jixhed ukoll l-Ispettur fis-seduta li jmiss. Il-kontroeżami ta' Theuma jintemm hawn. Is-seduta li jmiss se ssir fis-17 t'Awwissu fid-9.15am. Grazzi talli kontu magħna għal din is-seduta qasira. Il-kumplament tal-jum it-tajjeb. Sephora Francalanza F'Mejju l-Qorti infurmat lill-partijiet involuti li r-rekords tal-każ intbgħatu lura lill-Qorti tal-Maġistrati biex jinġabru provi ġodda. Theuma ngħata l-maħfra presidenzjali b'rabta mal-assassinju tal-ġurnalista Daphne Caruana Galizia, li tkopri wkoll dak li seta' kien l-irwol indirett tiegħu fl-attentat ta' serqa mill-bank HSBC. Is-serqa ma kinietx irnexxiet u l-ħallelin kienu sparaw numru ta' tiri lejn il-Pulizija. L-aħħar seduta Serqa HSBC: Theuma sab lit-Topo mixħut fuq sodda b'ferita f'saqajh Fl-aħħar seduta Theuma qal li kien iltaqa' ma' Debono madwar xahar qabel is-serqa biex jistaqsih jekk għandux appartament għall-kiri. Theuma qal li ma jiftakarx jekk kienx hemm Alfred Degiorgio ma' Debono. Alfred Degiorgio u ħuh George għamlu numru ta' talbiet għall-maħfra presidenzjali għall-irwol tagħhom fil-qtil ta' Daphne Caruana Galizia għaliex qed isostnu li jistgħu jgħaddu informazzjoni dwar l-involviment ta' Ministru attwali fis-serqa tal-HSBC u li lesti jgħidu wkoll min hu l-eks Ministru u sensar ieħor fl-assassinju ta' Daphne Caruana Galizia. Fil-qorti Theuma qal li kien kera lil Debono appartament il-Mosta għal €300. F'Mejju Il-maħfra presidenzjali ta' Theuma tinkludi s-serqa tal-HSBC – rapporti Il-każ qed jinstema' mill-Maġistrat Monica Vella. Aqra wkoll "Evidenza ġdida fil-każ tas-serqa tal-HSBC" – rapporti Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_610a75eb7025a_rand.td-a-rec-img{text-align:left}.td_uid_3_610a75eb7025a_rand.td-a-rec-img img{margin:0 auto 0 0}